Tilsyn kalte 20 barnehager «inspirerende»
VG har de siste månedene gjennomgått 4500 tilsynsrapporter fra 3000 barnehager i norske kommuner. Granskingen viser at 1 av 2 har brutt loven de siste tre årene. Under gjennomgangen oppdaget VG at det ikke ble rapportert om et eneste brudd på barnehageloven fra bydel Grünerløkka i Oslo i 2010 og 2011. Alle de 34 tilsynene var gjort av samme person. Mens tilsynsførere landet rundt i snitt har meldt om lovbrudd i annenhver barnehage de har besøkt, fant kvinnen som er ansatt i Oslo kommune ikke et eneste lovbrudd på 34 tilsyn. Bruker du mobil?Klikk herfor å se interaktiv grafikk.I en rekke av rapportene hun skrev, brukte hun nøyaktig samme ordlyd. «Det var inspirerende å være i Hasle barnehage», skrev hun 7. januar 2010. De neste månedene gjentok hun samme formulering i 19 andre tilsynsrapporter, uten å påpeke lovbrudd. Kun navnet på barnehagen ble byttet ut. Avdelingsdirektør for oppvekst i Bydel Grünerløkka, Øyvind Henriksen, tar selvkritikk for måten tilsynene er blitt utført på. Han opplyser at praksisen kan ha pågått i over ti år. - Vi beklager at arbeidet har vært mangelfullt, og at vi ikke har hatt gode nok rutiner. Det er ikke noe vi har behov for å forsvare.Han sier at manglene ble oppdaget i fjor, i forbindelse med en større gjennomgang av tilsynsvirksomheten i Oslo-barnehagene. - Det var da vi så dette. Tilsynsrutinene ble deretter gjennomgått med en jurist, og endret. - Er det sannsynlig at barnehagene i Bydel Grünerløkka ikke har begått et eneste lovbrudd på ti år? - Tilsynsfunksjoner er ikke en garanti for at brudd på lover og forskrifter ikke forekommer, det er etablert for å avdekke slike brudd og sørge for at avvik lukkes, sier han. I en rekke av tilsynsrapportene skrevet av den kvinnelige tilsynsføreren, er det påpekt at barnehager ikke har hatt førskolelærere i pedagogiske lederstillinger, slik barnehageloven krever. Til tross for dette har ingen barnehager i bydelen fått påvist avvik i rapportene.Morten Hendis er fagansvarlig for barnehager hos Barneombudet og sitter i VGs barnehagepanel. Han har fått lese en rekke rapporter fra tilsynsføreren VG omtaler, og reagerer sterkt: - Dette er helt verdiløse rapporter som ikke sier noe som helst om hvor bra barna har det i barnehagen. Tilsynsrapportene har for eksempel ikke vurdert om det er nok ansatte til å passe på barna. Hva er vitsen med tilsyn hvis de ikke sjekker dette? - Når tilsynet ikke vurderer forholdene i barnehagen, hva vil du karakterisere dette som? - Dette er å tildekke og tilsløre en virkelighet, sier Morten Hendis.I 2012 har tilsynsrapportene fra Bydel Grünerløkka en helt annen form enn rapportene fra de foregående årene. I fjor påpekte tilsynsføreren avvik, som defineres som brudd på lov eller forskrift, i en rekke barnehager. Barnehagene fikk også tidsfrister for å lukke avvik i flere tilfeller. - Dette skulle vært gjort før, sier direktøren.I rapportene er det også delt ut karakteristikker av eiere, styrere og andre ansatte som ifølge Henriksen ikke hører hjemme i en tilsynsrapport. Her er noen eksempler: «Styrer er lett å like». «Enhetsleder sammen med fagleder er ivrige gründere». «Hun ser det nære i det store». «En hyggelig dame som virket som hadde god kontakt med barna og foreldrene».Følgende setning er brukt i flere rapporter: «Enhetsleder er en engasjert person, med mange jern i ilden, og har fått til mye i den tiden hun har ledet barnehagen». Også dette ble oppdaget under gjennomgangen i fjor. - Er ikke dette problematisk i forhold til barnehager som ikke får slike «kvalitetsstempler»? - Jo. Rapportene har en muntlig form som er uheldig. Det er viktig at man ikke blander kortene, og slike karakteristikker skal ikke forekomme i en tilsynsrapport. Henriksen, som har vært oppvekstdirektør i bydelen siden 2004, sier at den uheldige tilsynspraksisen trolig har pågått i mer enn ti år. Vedkommende som har hatt eneansvaret for barnehagetilsynet har jobbet i bydelen lenger enn ham.Han kan ikke gi noen forklaring på hvorfor hverken han, eller andre i administrasjonen, ikke tidligere reagerte på måten tilsynene har vært gjennomført på. - Kan det ha sammenheng med at ingen har lest samtlige rapporter, og slik sett det hele bildet? - Det kan være. Vi har nå tatt tak i dette og er på vei til å få et lang bedre tilsynssystem. Rapportene er kanskje ikke gode nok ennå, men det viktige er at vi har tatt grep for å gjøre det bedre, sier han. Den aktuelle tilsynsføreren ønsker ikke å kommentere saken overfor VG.
Tilsynsføreren skulle ha påpekt lovbrudd. I stedet brukte hun de samme positive formuleringene om barnehage etter barnehage.